Grey-hoof na hof, sê beheerraad het 'magte oorskry' | Netwerk24
Grey-hoof na hof, sê beheerraad het 'magte oorskry'
Deur Mike Van Rooyen 23 Mei 2018 16:31
Deon Scheepers, hoof van Grey-kollege (Sekondêr) in Bloemfontein, sê hy het nie 'n billike kans gekry om homself te verdedig nie en die beheerraad van die skool het sy magte oorskry toe sy "beheerraadpligte" van hom af weggeneem is.
Aansoekstukke waarin Scheepers vra dat die besluite van die beheerraad op 'n vergadering op 15 Mei hersien en tersyde gestel word, is Woensdagmiddag by die hooggeregshof in Bloemfontein ingedien.
Op dié vergadering is besluit om die sogenaamde beheerraadpligte van hom weg af weg te neem en dat Jurie Geldenhuys, hoof van Grey-kollege Primêr, as oorhoofse skoolbestuurder aangestel word.
Scheepers sê in 'n hofverklaring die beheerraad het onregmatig opgetree en het nie die bevoegdheid om sy pligte van hom af weg te neem en dit aan iemand anders oor te dra nie. Hy sê in die vergadering van die beheerraad het hy ook nie 'n behoorlike kans gekry om homself te verdedig nie.
Luidens die hofstukke het die beheerraad Scheepers van sekere pligte onthef omdat daar 'n vertrouensbreuk tussen hom en die beheerraad is. Hy sal as amptenaar van die Vrystaatse onderwysdepartement aanbly as skoolhoof met aanspreeklikheid vir die akademie van die skool.
Scheepers vra dat dié aansoek vroeg in volgende maand aangehoor word.
Adv. Kemp J. Kemp, een van die land se topadvokate, bygestaan deur adv. Willem van Aswegen, sal in opdrag van Hannes Peyper van Peyper-prokureurs die aansoek namens Scheepers bring.